登大峨絕頂睹圓相佛光成長句二十韵
作者：王之望
朝代：宋

paragraphs: 峨眉峻極西南著，萬景莊嚴諸佛住。
高標天柱八紘張，雄鎮坤維百靈赴。
我來雨霽羣峰出，正值春暄三月暮。
上方解凍僧入巖，遠俗來遊客填路。
籃輿牽挽六十里，梯棧高低三萬步。
魚貫攀緣筋力疲，鳥騰陡絕神魂懼。
行經崖坂幾縈曲，望極堪輿莽回互。
錦里遥看井底迷，雪山忽認屏間誤。
幽巖得照石發彩，陰洞有聲雷蓄怒。
楞伽仙音好鳥語，兜羅綿界神龍護。
滄海潮回波浪平，藍田日暖煙霏布。
長虹欻放白毫光，淡墨俄瞻紫金聚。
應真飛錫衆共覩，圓相攝身人自顧。
六牙白象恍當空，三足赤烏潛隠霧。
琉璃瓶瑩秋月白，優曇花浄含曉露。
瑞境旁連瓦屋起，合成一界如相附。
神燈夜從九頂朝，散作千山無盡炷。
肉眼親觀佛會開，凡軀恐逐仙風騖。
欲尋傅說箕尾間，休訪君平斗牛度。
便排閶闔陟高圓，擾擾人寰何足寓。